b'\n_START_ARTICLE_\nBankboks\n_START_PARAGRAPH_\nBankboks er et mindre, individuelt l\xc3\xa5sbart oppbevaringsrom, vanligvis inne i et st\xc3\xb8rre pengeskap eller bankhvelv. Bankbokser finnes i banker, postkontor og andre institusjoner og brukes til oppbevaring av verdigjenstander som edelstener, -metaller, pengesedler/valuta, andre verdigjenstander og/eller dokumenter som ihendehaverobligasjoner, skj\xc3\xb8ter, testamenter og f\xc3\xb8dselsattester. Ogs\xc3\xa5 samlinger med h\xc3\xb8y verdi som f.eks frimerker og mynter er ofte plassert i bankbokser. I de senere \xc3\xa5rene er bankbokser ogs\xc3\xa5 brukt til datalagring, blant annet av leger, tannleger og apotek for \xc3\xa5 oppfylle krav til personvern og informasjonssikkerhet. _NEWLINE_Bankbokser beskytter objektene fra tyveri, brann, oversv\xc3\xb8mmelse, naturkatastrofer, forfalskning og andre risikoer. _NEWLINE_Hotell og cruiseskip kan tilby bankbokser eller mindre pengeskap til sine gjester til bruk under oppholdet. Boksene kan v\xc3\xa6re plassert i resepsjonen eller i gjesterommet._NEWLINE_Den som leier boksen betaler en avgift for \xc3\xa5 disponere den, og den kan bare \xc3\xa5pnes med rett n\xc3\xb8kkel, signatur og/eller kode. Ofte har boksen to l\xc3\xa5ser, en som opereres med bankens hovedn\xc3\xb8kkel mens leieren har n\xc3\xb8kkel nr 2. Enkelte banker bruker i tillegg biometriteknologi for \xc3\xa5 h\xc3\xb8yne sikkerheten._NEWLINE_En bankboks regnes som privat eiendom; verken utleieren av boksen eller andre har rett til \xc3\xa5 vite hva som oppbevares der og har ikke lov til \xc3\xa5 bryte opp boksen uten leiers samtykke. En gammel myte hevder at det i \xc3\xa5renes l\xc3\xb8p har blitt oppbevart mye i bankbokser som ikke t\xc3\xa5ler dagens lys, for eksempel svarte penger, tyvegods, narkotika, ulovlige v\xc3\xa5pen, \xc2\xabstj\xc3\xa5lne\xc2\xbb gjenstander det har blitt utbetalt forsikringerstatning for og liknende. Benny Bankboks-saken bekreftet langt p\xc3\xa5 vei denne myten, da mange av leietakerne av oppbrutte bankbokser ikke kunne eller ville oppgi hva som hadde v\xc3\xa6rt i dem (og kunne da heller ikke kreve erstatning)._NEWLINE_En rekke norske banker har eller er i ferd med \xc3\xa5 avvikle bankbokstjenesten fordi ettersp\xc3\xb8rselen er sunket. I 2014 hadde DnB 130\xc2\xa0000 bokser totalt, men kun 49\xc2\xa0000 av disse var i bruk. Parallelt har ettersp\xc3\xb8rselen etter private brannskap og safer \xc3\xb8kt.'